Adaugat in 20 aprilie 2015

Diane Inamahoro. Foto: Arhiva personala

Diane Inamahoro are 26 de ani, e din Burundi, o ţară de 27.000 km², cu 11 milioane de locuitori. Vine din sudul ţării, din Bururi, dar după liceu s-a mutat în Bujumbura, capitala, pentru a studia Drept. Mergea spre piaţă când l-a întâlnit pe Ştefan, un român care lucra într-un proiect de dezvoltare în ţara vecină, RD Congo.

Ştefan a salutat-o înainte să urce în autobuz, i-a povestit cu ce se ocupă şi că e din România. Apoi i-a lăsat numărul de telefon.



Zece zile mai târziu, ea s-a hotărât să îl sune şi s-au întâlnit. Cu timpul, Ştefan i-a cunoscut şi familia, cu care s-a înţeles de minune, iar lucrurile mergeau bine între ei. După facultate, Diane început un stagiu la un institut de poliţie, ceva mai departe de oraşul ei. Voia să afle şi dacă Ştefan avea să fie constant în ciuda distanţei. A fost. Mergea 32 de km, cu bicicleta, din Bujumbura ca să o vadă pentru o oră.



Când a venit vremea să plece, Ştefan i-a spus: “Eu mă duc acasă. Nu vii cu mine?”. Nu i-a fost uşor să ia decizia de a pleca, într-o ţară cu o cultură complet diferită, departe de familie, dar îl avea alături pe Ştefan şi tocmai terminase facultatea. Şi-a zis că e tânără şi că e un moment potrivit să încerce ceva complet diferit.



Prima oară a avut o viză de turist, din mai până în august. Au mers cu maşina din Germania, iar prima întâlnire cu România a avut, pentru Diane, gust de cireşe cumpărate de pe marginea drumului. I-a plăcut, era deja suficient de cald, s-a înţeles bine cu familia lui Ştefan, cu care vorbea deja la telefon şi cu prietenii lui, iar românii erau, în general, prietenoşi şi curioşi să afle mai multe despre ţara din care vine.



După, a revenit pentru un master în Dezvoltare Internaţională la Facultatea de Stiinţe Politice a Universităţii Babeş-Bolyai. A depus mult efort, cursurile erau în engleză, sistemul de predare era diferit de cel din Burundi şi trebuia să se adapteze la iernile din România şi la diferenţele culturale, dar a fost o experienţă din care a avut multe de învăţat. Între timp, a rămas însărcinată cu Jessica, care are acum un an şi nouă luni, iar un an mai târziu, a venit pe lume şi Vanessa, a zecea burundeză din Cluj.



Pe când erau încă în Burundi, Ştefan i-a dat o carte de gramatica a limbii române şi a început uşor-uşor să înveţe. În primele trei luni aici, a auzit constant română şi i-a fost de ajutor că vorbea franceza, care e limba administrativă în ţara din care vine. Când s-a întors pentru master, după vreo patru luni se descurca deja in conversaţii pe stradă sau la piaţă, iar un curs organizat pentru migranţii din Cluj, a ajutat-o să îşi pună la punct gramatica.



A terminat masterul în februarie, iar acum lucrează ca mediator intercultural pentru comunitatea din Burundi şi pentru alţi africani din ţările vecine, ca Rwanda sau Kenya. Se întâlnesc din când în când şi gătesc, ascultă muzică tradiţională şi vorbesc kirundi, una dintre cele trei limbi oficiale ale ţării din care vine. Şi-a dorit să devină mediator pentru a fi în contact cu burundezi şi migranţi de alte naţionalităţi şi mai ales pentru a le oferi ajutorul celor care au nevoie de informaţii legate de legislaţie sau alte oportunităţi de care pot beneficia.



Jessica şi Vanessa îi ocupă cea mai mare parte din zi, dar îşi face mereu timp pentru evenimentele comunităţilor de migranţi din Cluj sau pentru workshopuri şi traininguri pe teme care o interesează, ca participarea civică sau teme conexe migraţiei şi drepturile imigranţilor în România.



Îi lipseşte uneori forfota prietenoasă din Burundi, cu oameni gălăgioşi care se mulţumesc cu puţinul pe care îl au şi care încep conversaţii chiar dacă nu se cunosc. Vorbeşte des cu familia şi încearcă să ajungă acasă o dată pe an, iar mama ei a vizitat-o deja în Cluj.



Vede Clujul ca pe un oraş cu oportunităţi culturale şi de dezvoltare. Îi place că întâlneşte constant oameni noi, interesanţi, iar, în viitor, îşi propune, să organizeze evenimente prin intermediul cărora să le arate clujenilor cultura africană şi să le stârnească interesul în legătură cu Africa.

Nota redactiei: Acest material a fost primit la rubrica "Articolul tau".

Scrie-ne si tu pe adresa redactiei smartwoman[at]hotnews[dot]ro. Noi vom trata cu toata atentia articolul tau si, daca il vei trata la fel, ii vom acorda prima pagina. Datele tale raman strict confidentiale, iar identitatea va fi protejata, trebuie doar sa ne specifici cum vrei sa te semnam. Materialele pot fi trimise si prin intermediul formularului de pe site (din colt sus dreapta), alaturi de fotografii.

Materialele de la rubrica "Articolul tau" reflecta opinia autorului, nu neaparat si pe cea a redactiei.